Hugo*, Chrisopolitanę sedis archiepiscopus, ipsius [i.e. Halinardi] valde familiaris amicus, dedit ęcclesiam sitam in burgo Salinis dicto, quam sui genitores a fundamentis extruxerant; et est sacrata in honore sanctorum Simforiani et Agathę martirum, sanctusque Anatholius confessor inibi quiescit. Cujus loci donationem posuit super altare sancti Benigni, die natalis ipsius martiris, ibidem missas celebraturus, atque coram omni populo qui convenerat, obligavit excommunicationis vinculo qui illum locum subtraheret a dominio abbatis et monachorum Divionensium. Hęc donatio facta est anno ab incarnatione Domini MXXXVII, indictione .V., episcopatus sui anno sexto.